AIŠKINAMASIS RAŠTAS

Dėl Molėtų rajono savivaldybės nevyriausybinių organizacijų ir bendruomeninės veiklos stiprinimo 2017-2019 metų veiksmų plano įgyvendinimo 2.3 priemonės „Remti bendruomeninę veiklą savivaldybėse“ įgyvendinimo aprašo patvirtinimo

1. **Parengto tarybos sprendimo projekto tikslai ir uždaviniai**

Lietuvos Respublikos socialinės apsaugos ir darbo ministro 2018 m. gegužės 30 d. įsakymu Nr. A1-245 buvo pakeistas Nevyriausybinių organizacijų ir bendruomeninės veiklos stiprinimo 2017-2019 metų veiksmų plano įgyvendinimo 2.3 priemonės „Remti bendruomeninę veiklą savivaldybėse“ (toliau – Priemonė) įgyvendinimo aprašas (toliau – Aprašas), kurio 49 punktu nustatoma, kad „Savivaldybių tarybos, vadovaudamosi Aprašu, ne vėliau kaip iki 2018 m. liepos 16 d. patvirtina, o 2019 m. – iki einamųjų metų sausio 31 d., jeigu reikia, pakeičia patvirtintus savivaldybių tvarkos aprašus“. Šia priemone siekiama skatinti gyvenamųjų vietovių bendruomenių savarankiškumą tenkinant socialinius jų narių (gyventojų) poreikius, stiprinti narių (gyventojų) sutelktumą ir tarpusavio pasitikėjimą, bendruomeninę veiklą, sudaryti sąlygas bendruomeninėms, religinėms, kitoms nevyriausybinėms organizacijoms dalyvauti priimant sprendimus dėl bendruomenių narių (gyventojų) socialinių poreikių tenkinimo.

Socialinės apsaugos ir darbo ministro 2018 m. birželio 13 d. įsakymu Nr A1-278 savivaldybėms paskirtos lėšos Priemonei įgyvendinti savivaldybėse. Molėtų rajono savivaldybei skirta 12 902 eurai. Lėšos Priemonei įgyvendinti skiriamos savivaldybių administracijoms pagal jose praėjusiais kalendoriniais metais gyvenamąją vietą deklaravusių gyventojų skaičių, remiantis valstybės įmonės Registrų centro einamųjų metų sausio 1 d. pateiktais duomenimis.

Patvirtinus Molėtų rajono savivaldybės nevyriausybinių organizacijų ir bendruomeninės veiklos stiprinimo 2017-2019 metų veiksmų plano įgyvendinimo 2.3 priemonės „Remti bendruomeninę veiklą savivaldybėse“ įgyvendinimo aprašą (toliau - Savivaldybės aprašas), Socialinių paslaugų priežiūros departamentas prie Ministerijos pasirašys Priemonei įgyvendinti skirtų valstybės biudžeto lėšų naudojimo sutartis ir perves Priemonei įgyvendinti numatytas lėšas.

Parengto sprendimo projekto tikslas – patvirtinti naują Savivaldybės aprašą.

**2. Šiuo metu esantis teisinis reglamentavimas**

Lietuvos Respublikos vietos savivaldos įstatymo 18 straipsnio 1 dalis ir Nevyriausybinių organizacijų ir bendruomeninės veiklos stiprinimo 2017-2019 metų veiksmų plano įgyvendinimo 2.3 priemonės „Remti bendruomeninę veiklą savivaldybėse“ įgyvendinimo aprašas.

**3. Galimos teigiamos ir neigiamos pasekmės priėmus siūlomą tarybos sprendimo projektą**

Teigiamos pasekmės – Priemonės įgyvendinimas sustiprins bendruomenės narių sutelktumą, tarpusavio pasitikėjimą ir bendruomeninę veiklą.

Neigiamų pasekmių nenumatoma.

**4. Priemonės sprendimui įgyvendinti**

Teisės akto vykdymas.

**5. Lėšų poreikis ir jų šaltiniai (prireikus skaičiavimai ir išlaidų sąmatos)**

Papildomų lėšų nereikės.

**6.Vykdytojai, įvykdymo terminai**

Rajono savivaldybės administracija, seniūnijos, išplėstinės seniūnaičių sueigos, bendruomeninės organizacijos, kitos nevyriausybinės organizacijos, religinės bendruomenės ir bendrijos.